CELEX: 31981R1806
Language: el
Date: 1981-06-26 00:00:00
Title: Κανονισμός (ΕΟΚ) αριθ. 1806/81 τής Επιτροπής τής 26ης Ιουνίου 1981 περί καθορισμού, γιά τήν περίοδο εμπορίας 1981/82, τής ισχύουσας κοινοτικής τιμής προσφοράς γιά τά μανταρίνια καί άλλα μικρόκαρπα εσπεριδοειδή η οποία εφαρμόζεται έναντι τής Ελλάδος, καθώς καί τών συντελεστών πού πρέπει νά εφαρμόζονται γιά τόν υπολογισμό τής τιμής προσφοράς τού ελληνικού προϊόντος

Avis juridique important

|

31981R1806

Κανονισμός (ΕΟΚ) αριθ. 1806/81 τής Επιτροπής τής 26ης Ιουνίου 1981 περί καθορισμού, γιά τήν περίοδο εμπορίας 1981/82, τής ισχύουσας κοινοτικής τιμής προσφοράς γιά τά μανταρίνια καί άλλα μικρόκαρπα εσπεριδοειδή η οποία εφαρμόζεται έναντι τής Ελλάδος, καθώς καί τών συντελεστών πού πρέπει νά εφαρμόζονται γιά τόν υπολογισμό τής τιμής προσφοράς τού ελληνικού προϊόντος  

Επίσημη Εφημερίδα αριθ. L 181 της 02/07/1981 σ. 0020 - 0021

***** ΚΑΝΟΝΙΣΜΟΣ (ΕΟΚ) αριθ. 1806/81 ΤΗΣ ΕΠΙΤΡΟΠΗΣ  της 26ης Ιουνίου 1981  περί καθορισμού, για την περίοδο εμπορίας 1981/82, της ισχύουσας κοινοτικής τιμής προσφοράς για τα μανταρίνια και άλλα μικρόκαρπα εσπεριδοειδή η οποία εφαρμόζεται έναντι της Ελλάδος, καθώς και των συντελεστών που πρέπει να εφαρμόζονται για τον υπολογισμό της τιμής προσφοράς του ελληνικού προϊόντος  Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη περί ιδρύσεως της Ευρωπαϊκής Οικονομικής Κοινότητος,  την πράξη προσχωρήσεως της Ελλάδος,  τον κανονισμό (ΕΟΚ) αριθ. 10/81 του Συμβουλίου της 1ης Ιανουαρίου 1981 περί καθορισμού, στον τομέα των οπωροκηπευτικών, των γενικών κανόνων εφαρμογής της πράξεως περί των όρων προσχωρήσεως 1979 (1), και ιδίως το άρθρο 9 παράγραφος 1,  Εκτιμώντας:  ότι, σύμφωνα με το άρθρο 75 της πράξεως προσχωρήσεως της Ελλάδος, θεσπίζεται εξισωτικός μηχανισμός κατά την εισαγωγή στην Κοινότητα των Εννέα για τα οπωροκηπευτικά προελεύσεως Ελλάδος για τα οποία έχει καθορισθεί θεσμική τιμή·  ότι, σύμφωνα με το άρθρο 75 παράγραφος 2 περίπτωση α της προαναφερθείσας πράξεως, υπολογίζεται κατ' ετος κοινοτική τιμή προσφοράς, αφ ενός μεν με βάση τον αριθμητικό μέσο όρο των τιμών στην παραγωγή κάθε Κράτους μέλους της Κοινότητος των Εννέα, προσαυξημένον κατά τα έξοδα μεταφοράς και συσκευασίας που επιβαρύνουν τα προϊόντα από τις περιοχές παραγωγής μέχρι τα αντιπροσωπευτικά κέντρα καταναλώσεως της Κοινότητος, αφ ετέρου δε αφού ληφθούν υπόψη οι εξελίξεις του κόστους παραγωγής στον τομέα των οπωροκηπευτικών· ότι οι προαναφερθείσες τιμές στην παραγωγή αντιστοιχούν στον μέσο όρο των τιμών που διαπιστώνονται κατά τη διάρκεια των τριών ετών που προηγούνται της ημερομηνίας καθορισμού της κοινοτικής τιμής προσφοράς· ότι, πάντως, η ετήσια κοινοτική τιμή προσφοράς δεν μπορεί να υπερβαίνει το ύψος της τιμής αναγωγής που εφαρμόζεται έναντι τρίτων χωρών μειωθείσας αυτής της κοινοτικής τιμής προσφοράς κατά 3 % κατά την πρώτη προσέγγιση της τιμής που αναφέρεται στο άρθρο 59 της πράξεως προσχωρήσεως της Ελλάδος·  ότι, σύμφωνα με το άρθρο 3 του κανονισμού (ΕΟΚ) αριθ. 10/81, οι τιμές που λαμβάνονται υπόψη για τον υπολογισμό των τιμών στην παραγωγή είναι εκείνες που διαπιστώνονται για ένα εγχώριο προϊόν καθορισμένο κατά τα εμπορικά του χαρακτηριστικά στην ή στις αντιπροσωπευτικές αγορές που βρίσκονται στις ζώνες παραγωγής, όπου οι τιμές είναι οι πλέον χαμηλές, για τα προϊόντα ή τις ποικιλίες που αντιπροσωπεύουν ένα σημαντικό μέρος της παραγωγής που τίθεται σε εμπορία καθ όλη τη διάρκεια του έτους ή κατά τη διάρκεια τμήματος αυτού και ανταποκρίνονται στην ποιοτική κατηγορία Ι και σε συγκεκριμένους όρους όσον αφορά τη συσκευασία· ότι ο μέσος όρος των τιμών για κάθε αντιπροσωπευτική αγορά πρέπει να καταρτίζεται αφού αποκλεισθούν οι τιμές που μπορεί να θεωρηθούν υπερβολικά υψηλές ή υπερβολικά χαμηλές σε σχέση με τις κανονικές διακυμάνσεις που διαπιστώνονται στην αγορά αυτή·  ότι μόνο τα μανταρίνια προελεύσεως Ελλάδος είναι αμέσως συγκρίσιμα, ως προς την εμπορική τους αξιολόγηση, με τα κοινοτικά προϊόντα και ότι πρέπει ως εκ τούτου να καθορισθεί για τις άλλες ποικιλίες και υβρίδια ένας συντελεστής, ο οποίος πρέπει να προσδιορισθεί σε συνάρτηση με τις αντίστοιχες εμπορικές αξίες και ο οποίος προορίζεται να εφαρμόζεται στις τιμές των διαφόρων αυτών προϊόντων για τον υπολογισμό της τιμής προσφοράς του ελληνικού προϊόντος που αναφέρεται στο άρθρο 75 παράγραφος 2 περίπτωση β της προαναφερθείσας πράξεως·  ότι η εφαρμογή των προαναφερθέντων κριτηρίων οδηγεί στον καθορισμό των ισχυουσών κοινοτικών τιμών προσφοράς για τα μανταρίνια, συμπεριλαμβανομένων και των tangerines, satsumas, κλημεντινών, wilkings και άλλων παρόμοιων υβριδίων εσπεριδοειδών, για την περίοδο από 1η Νοεμβρίου 1981 έως 28 Φεβρουαρίου 1982, στα ακόλουθα επίπεδα·  ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Οπωροκηπευτικών,  ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:  Άρθρο 1  1. Για την περίοδο εμπορίας 1981/82, η ισχύουσα κοινοτική τιμή προσφοράς για τα μανταρίνια, συμπεριλαμβανομένων και των tangerines, satsumas, κλημεντινών, wilkings και άλλων παρόμοιων υβριδίων εσπεριδοειδών, σε νωπή κατάσταστη (διάκριση ex 08.02 Β του Κοινού Δασμολογίου), η οποία εκφράζεται σε ECU ανά 100 χιλιόγραμμα καθαρού βάρους, καθορίζεται ως εξής για τα προϊόντα της ποιοτικής κατηγορίας Ι, όλων των μεγεθών, τα οποία προσφέρονται συσκευασμένα:  από 1η Νοεμβρίου μέχρι 28 Φεβρουαρίου: 23,15.  2. Για τον υπολογισμό της τιμής προσφοράς του ελληνικού προϊόντος, οι τιμές των προϊόντων, με εξαίρεση των μανταρινιών, πολλαπλασιάζονται επί ένα συντελεστή:  - 0,75 για τις κλημεντίνες (με εξαίρεση των monreales),  - 1,00 για τα monreals, tangerines, satsumas, wilkings και τα άλλα παρόμοια υβρίδια εσπεριδοειδών.  Άρθρο 2  Ο παρών κανονισμός αρχίζει να ισχύει την 1η Νοεμβρίου 1981.  Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.  Έγινε στις Βρυξέλλες, στις 26 Ιουνίου 1981.  Για την Επιτροπή  Ο Πρόεδρος  Gaston THORN  (1) ΕΕ αριθ. L 1 της 1. 1. 1981, σ. 17.